กรณีศึกษา MARKS & SPENCER กำลังเจอปัญหา
รู้หรือไม่ ร้านค้าปลีกที่เก่าแก่ที่สุดของอังกฤษ หนึ่งในนั้นคือ Marks & Spencer  คุณปู่ Retail ที่เปิดมาแล้วกว่า 130 ปี  แต่ในช่วงหลายปีที่ผ่านมานี้ Marks & Spencer กำลังเจอปัญหา ที่ทำให้ยอดขายลดลง   เพราะอะไรถึงเป็นเช่นนั้น ลงทุนแมนจะเล่าให้ฟัง..
5 ก.ย. 2562

กรณีศึกษา MARKS & SPENCER กำลังเจอปัญหา / โดย ลงทุนแมน
รู้หรือไม่ ร้านค้าปลีกที่เก่าแก่ที่สุดของอังกฤษ
หนึ่งในนั้นคือ Marks & Spencer 
คุณปู่ Retail ที่เปิดมาแล้วกว่า 130 ปี
แต่ในช่วงหลายปีที่ผ่านมานี้ Marks & Spencer กำลังเจอปัญหา
ที่ทำให้ยอดขายลดลง
เพราะอะไรถึงเป็นเช่นนั้น
ลงทุนแมนจะเล่าให้ฟัง..
ก่อนอื่นเรามารู้จัก Marks & Spencer กันสักนิดก่อน
ก่อนที่จะกลายมาเป็น ร้านค้าปลีกที่มีสาขาจำนวนมากทั่วประเทศอังกฤษ แบบทุกวันนี้ 
Marks & Spencer นั้นเคยเป็นร้าน 1 Penny มาก่อน 
ซึ่งคอนเซ็ปต์ก็คือ สินค้าทุกชนิดนั้น มีราคาเพียง 1 Penny เท่านั้น
ด้วยคอนเซ็ปต์นี้ทำให้ Marks & Spencer นั้น ได้รับความนิยมอย่างรวดเร็ว 
จากร้าน Penny ก็กลายมาเป็นร้านค้าปลีก 
ขยายมาถึงการจำหน่ายเสื้อผ้า อาหาร และของตกแต่งบ้าน
หรือแม้กระทั่ง ธนาคาร..
โดยมีสาขาทั่วประเทศอังกฤษกว่า 1,000 สาขา 
และสาขาในต่างประเทศทั่วโลกอีกกว่า 500 สาขา
ที่น่าสนใจคือ Marks & Spencer อาจจะไม่ใช่แค่ร้านค้าปลีกที่นำสินค้าเข้ามาแล้วขายไปเหมือนร้านอื่น เพราะ Marks & Spencer ก็ยังเป็นผู้บุกเบิกด้านนวัตกรรม ทั้งด้านการจำหน่ายอาหารสด และเสื้อผ้า ที่คิดค้นเนื้อผ้าขึ้นเองด้วย
อย่างไรก็ตาม ในช่วงหลายปีที่ผ่านมา อาจจะไม่ได้เป็นช่วงขาขึ้นของ Marks & Spencer เท่าไรนัก
 
สาเหตุสำคัญคือ คู่แข่งและจำนวนสาขาที่มากเกินไป ส่งผลให้ Marks & Spencer ต้องเจอกับ ยอดขายที่ลดลง บวกกับ ค่าใช้จ่ายที่สูงขึ้น
เราลองมาดูรายได้ของ Marks & Spencer กัน
ปี 2016 รายได้ 395,339 ล้านบาท กำไร 22,892 ล้านบาท 
ปี 2017 รายได้ 399,070 ล้านบาท กำไร 21,665 ล้านบาท
ปี 2018 รายได้ 387,880 ล้านบาท กำไร 19,513 ล้านบาท
โดยในปี 2018 มีสัดส่วนจาก
หมวดอาหาร 60% 
หมวดเสื้อผ้าและอื่นๆ 40%
จะเห็นได้ว่า 
กำไรนั้นลดลงเรื่อยๆ
ซึ่งเป็นผลมาจากการหดตัวของยอดขายทั้งสองหมวด และต้นทุนที่สูงขึ้น
ถึงแม้ว่าจุดแข็งของ Marks & Spencer จะเป็นด้าน Food Hall หรือสินค้าในหมวดอาหาร
ที่ได้รับการยอมรับว่าเป็นสินค้าที่มีคุณภาพ และทำยอดได้ดีในช่วงเทศกาล โดยเฉพาะเนื้อสัตว์
แต่สินค้าของ Marks & Spencer มีราคาสูงกว่าคู่แข่งอยู่มาก อย่างเช่นเสื้อผ้า และผลิตภัณฑ์อื่น ที่ในปัจจุบันก็มีคู่แข่งทั้ง H&M, Zara, Topshop ทำให้ลูกค้ามีตัวเลือกมากขึ้นกว่าสมัยก่อน
ด้วยความที่ Marks & Spencer นั้น มีธุรกิจที่หลากหลายมาก ซึ่งเป็นข้อดีในด้านของความครบครันของผลิตภัณฑ์
แต่ข้อเสียอย่างเห็นได้ชัดเลยก็คือ ทำให้มีคู่แข่งที่เพิ่มมากขึ้นในทุกด้าน ซึ่งในแต่ละด้าน ก็มีเจ้าตลาดที่มีความเชี่ยวชาญ
ในการทำสินค้านั้น บางครั้งเราอาจจะต้องโฟกัสที่สินค้าประเภทใดประเภทหนึ่ง ไม่เช่นนั้นแบรนด์เราก็จะไม่ชัดในสักเรื่อง และทำให้คู่แข่งที่ชัดในเรื่องนั้นกินส่วนแบ่งเราไป
ซึ่งบทเรียนครั้งนี้เราก็คงจะต้องดูต่อไปว่า Marks & Spencer จะมีการแก้ไขอย่างไร ให้แบรนด์กลับมาสดใหม่ และสามารถแข่งขันได้อีกครั้ง..
ปิดท้ายด้วยข้อมูลที่น่าสนใจ
รู้หรือไม่ ในประเทศไทย ก็มี Marks & Spencer เช่นกัน นำเข้ามาโดยกลุ่ม Central โดยปัจจุบันมีจำนวนสาขาทั้งหมด 13 สาขา 
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-
-
-